Mikkel Dencker (DF), 2009-05-28:
Aftalen er resultatet af et langt forløb, som tog sin begyndelse i tiden lige efter folketingsvalget i 2007.
Dengang besluttede den daværende regering at nedsætte Skattekommissionen.
I Dansk Folkeparti var vi på ingen måde begejstrede for den beslutning, for det har hele tiden været vores politik, at skattestoppet burde fortsætte uforandret, sådan som vi er gået til valg på ved alle folketingsvalg siden 2001.
På forhånd var vi fast besluttet på at sørge for, at skatteaftalen skulle være socialt afbalanceret.
Det er et succeskriterium, som vi har opfyldt, for vi har fået sat væsentlige fingeraftryk undervejs, der har styrket den sociale profil, og det endelige resultat af forhandlingerne er vi stolte af.
Tilbage i begyndelsen af februar barslede Skattekommissionen med sin rapport.
Den indeholdt en lang række anbefalinger.
Nogle af dem var uspiselige for Dansk Folkeparti, og vi har da også derfor været godt tilfredse med, at regeringen efter pres fra bl.a. os havde luget ud i bl.a. forringelserne af SU’en, da den nogle uger senere fremlagde sit eget forslag.
Yderligere havde regeringen også til Dansk Folkepartis stor tilfredshed i praksis fjernet næsten hele konsekvensen af den beskæring af rentefradraget, som Skattekommissionen havde lagt op til.
Man må sige, at en direkte reduktion af rentefradraget på 8 procentpoint uden nogen lempende foranstaltninger havde været gift for boligmarkedet, som jo i forvejen er meget hårdt ramt.
Derfor er det helt fint, at den ting stort set er elimineret.
Dermed dannede regeringens eget udspil et væsentlig bedre udgangspunkt for de afsluttende forhandlinger end det udspil, der lå fra Skattekommissionen.
I de endelige forhandlinger i slutningen af februar og i begyndelsen af marts fik vi i Dansk Folkeparti også væsentlige indrømmelser, som både havde til formål at styrke den sociale profil og at afbøde følgerne af den økonomiske krise.
Her tænker jeg især på, at vi fik øget nedsættelsen af bundskatten til 1,5 procentpoint i stedet for det halve, som regeringen selv havde foreslået.
Det gør, at den direkte skattelettelse på indkomstskatten kommer flest muligt til gode, også personer, der ikke er på arbejdsmarkedet.
Vi opnåede også, at den grønne check bliver målrettet personer med en lav eller middel indkomst, i og med den kun gives op til en indkomst på 362.000 kr., hvorefter den aftrappes.
At checken ikke gives til alle, giver til gengæld mulighed for at sætte den væsentligt op og også give den til børn, sådan at den bliver på 1.300 kr. for voksne og 300 kr. for børn.
Et andet initiativ, som vi i Dansk Folkeparti lagde meget vægt på, er renoveringspuljen, som jo er indført for at sætte gang i byggefagene.
Den blev forhandlet ind i forårspakken efter forslag fra Dansk Folkeparti, den har jo vist sig at være en stor succes, og der tales jo allerede nu om – det har man allerede gjort i et stykke tid – at puljen burde have været endnu større.
Så på det punkt må man sige, at vi i Dansk Folkeparti ramte helt rigtigt, da vil lancerede den idé.
Vi har også lagt vægt på, at pensionisterne får noget ud af den her skattepakke, forårspakken, i og med vi har fået forhandlet ind, at pensionstillægget bliver hævet med 2.000 kr. årligt.
Det indgår som en del af forårspakken, og det er en forbedring for pensionister, som vi i Dansk Folkeparti er rigtig glade for.
Dermed opnår man, at de pensionister, der i dag har mindst, får en ekstra forbedring med forårspakken.
I Dansk Folkeparti er vi også glade for den idé, som vi lancerede tilbage i efteråret, om at udskyde aldersgrænsen for hævning af kapitalpension fra 70 år til 75 år.
Den gennemføres nu, efter at regeringen også har taget forslaget til sig.
Der er så tilbage at håbe, at aktiekurserne vil stige, inden den nye aldersgrænse nås.
På den måde kommer den nye aldersgrænse forhåbentlig til at være til glæde for både pensionister og statskasse.
Ud over de elementer, som er direkte fingeraftryk fra Dansk Folkeparti, vil jeg heller ikke undlade at sige, at vi i det hele taget er ret godt tilfredse med hele forårspakken.
Især er det glædeligt, at vi nu helt får afskaffet mellemskatten efter i flere omgange at have taget tilløb til det, og vi er ligeledes tilfredse med, at bundgrænsen for betaling af topskat justeres et stykke op.
Det har nemlig aldrig været intentionen med topskatten, at helt almindelige mennesker med almindelige indtægter skulle betale topskat.
Topskatten har oprindelig været tænkt som en skat på de højeste indtægter, men den almindelige lønudvikling i samfundet har efterhånden gjort, at den er blevet til en hvermandsskat, som betales af helt almindelige håndværkere og offentligt ansatte.
Det har aldrig været meningen.
Og med den ændring, som vi får gennemført nu, trækkes topskatten her med aftalen mere i retning af den oprindelige intention.
Til slut vil jeg ikke undlade at komme ind på, at det ikke mindst er glædeligt, at regeringen og Dansk Folkeparti har aftalt, at skattestoppet skal fortsætte.
Skattestoppet har været en ubetinget succes, og det har givet den enkelte dansker tryghed om sin privatøkonomi.
Det gør det i den udstrækning, at man er sikker på, at man ikke bliver udsat for nye skatter og afgifter eller forhøjelse af de allerede eksisterende.
Det er ellers en disciplin, som de gamle SR-regeringer ivrigt sekunderet af Socialistisk Folkeparti excellerede i ved de årlige finanslovforhandlinger tilbage i 1990’erne.
Det er en tradition, som VOK-flertallet har gjort op med ved at indføre skattestoppet.
Nu garanterer vi tre partier sammen, at skattestoppet fortsætter, og at danskerne kan fortsætte med at sove trygt om natten.